মর্যাদা পুনরুদ্ধার সহ জম্মু-কাশ্মীরের আইন শৃঙ্খলা পরিস্থিতি নিয়ে শাহের সঙ্গে বৈঠক ওমরের

নয়াদিল্লি: দিল্লিতে ( Delhi) গিয়ে স্বরাষ্ট্রমন্ত্রী অমিত শাহের (Amit Shah) সঙ্গে দেখা করলেন কাশ্মীরের মুখ্যমন্ত্রী ওমর আবদুল্লা (Jammu and Kashmir Chief Minister Omar Abdullah)। সোমবার দিন এই সাক্ষাৎ হয় দুজনের। ৩০ মিনিট ধরে চলা এই বৈঠকে, জম্মু-কাশ্মীরের (Jammu Kashmir) মর্যাদা পুনরুদ্ধার (status of Jammu and Kashmir)

সহ কাশ্মীরের আইন শৃঙ্খলার পরিস্থিতি নিয়ে শাহ ও আবদুল্লার মধ্যে আলোচনা হয়েছে বলে জানা গেছে। এছাড়াও আবদুল্লাহ শিল্প ও পর্যটন নীতিতে সম্ভাব্য পরিবর্তন নিয়েও আলোচনা করেছেন যার লক্ষ্য উৎপাদন খাতকে বাড়ানো এবং আরও পর্যটকদের আকর্ষণ করা।

আরও পড়ুন: ‘যমুনা মায়ের শাপেই আপের পতন’ অতিশীকে খোঁচা লেফটেন্যান্ট গভর্নরের

বৈঠকে জম্মু-কাশ্মীরের সাম্প্রতিক দুটি ঘটনা সহ রাজ্যের সামগ্রিক পরিস্থিতি সম্পর্কে স্বরাষ্ট্রমন্ত্রীকে জানান আবদুল্লা।। জম্মুর কাঠুয়ায় একজনের আত্মহত্যার ঘটনা ও উত্তর কাশ্মীরের সোপোরে চেকপয়েন্টে একজন ট্রাক চালককে গুলি করে হত্যার বিষয় নিয়ে আইন শৃঙ্খলা পরিস্থিতির অবনতি নিয়ে কথা হয়।

৪ ও ৫ তারিখের ওই ঘটনা নিয়ে মুখ্যমন্ত্রী বলেন, এই ধরনের ঘটনাগুলি মানুষকে স্বাভাবিক অবস্থা থেকে বিচ্ছিন্ন করে দেয়। আবদুল্লা জানান, আমি কেন্দ্র সরকারের কাছে অনুরোধ করেছি যে, দুটি ঘটনারই স্বচ্ছ পদ্ধতিতে তদন্ত করা হোক।

সাংবাদিকদের সঙ্গে কথা বলার সময় ওমর আবদুল্লা জানিয়েছেন, স্বরাষ্ট্রমন্ত্রী অমিত শাহের সঙ্গে জম্মু ও কাশ্মীর রাজ্যের মর্যাদা, শাসন সম্পর্কিত বিষয়, নিরাপত্তা পরিস্থিতি এবং ৩ মার্চ জম্মু ও কাশ্মীর বিধানসভার আসন্ন বাজেট অধিবেশন নিয়ে বিস্তারিত আলোচনা করেছেন।

ইন্ডিয়া ব্লক ঐক্য সম্পর্কে জিজ্ঞাসা করা হলে, ওমর আবদুল্লা সাংবাদিকদের বলেন, যে এ বিষয়ে তার কিছু বলার নেই। যদি ইন্ডিয়া ব্লক ভবিষ্যতে কোনও সভা ডাকে, তবে তিনি সেখানে বিষয়গুলি নিয়ে আলোচনা করবেন। সেইসঙ্গে আবদুল্লা বলেন, আমি সংবাদমাধ্যমে কিছু বললে তা বিকৃত করা হয়। তাই যদি আমাকে কিছু আলোচনা করতে হয়, আমি ইন্ডিয়া ব্লক বৈঠকে তা নিয়ে আলোচনা করব।

উল্লেখ্য, ২০১৯ সালের ৫ আগস্ট, কেন্দ্র জম্মু ও কাশ্মীরকে বিশেষ মর্যাদা প্রদানকারী ৩৭০ ধারা বাতিল করে এবং পূর্ববর্তী রাজ্যটিকে দুটি কেন্দ্রশাসিত অঞ্চলে বিভক্ত করে জম্মু ও কাশ্মীর এবং লাদাখ। কাশ্মীরের মর্যাদা পুনরুদ্ধারে আগেও সরব হয়েছেন ওমর আবদুল্লা।